מחלקה ייעודית שלישית לטיפול בחולי קורונה ובה 32 מיטות תיפתח השבוע במרכז הרפואי שערי צדק בירושלים. כך הודיע אמש (מוצ"ש) מנהל בית החולים פרופ' עפר מרין. הוא מסר כי הצורך בכך הוא "משום שרואים החמרה במצב החולים".
גם במרכז הרפואי איכילוב בתל אביב ייפתח השבוע חדר מיון נוסף המיועד לבדיקות הראשונות של חולי קורונה.
המרכז הרפואי הלל יפה בחדרה הודיע הבוקר (א') כי גם באגף המעבדות שלו הוחל בביצוע בדיקות לאיתור נגיף הקורונה. הן יבוצעו במעבדה המיקרוביולוגית. על הקמת המעבדה הייעודית עמלו ד"ר שרית פרימן, מנהלת המעבדה הבקטריולוגית וצוותה. המעבדה תספק מענה לצורכי בית החולים בתחום בדיקות הקורונה שעד כה בוצעו עבור החולים שהגיעו ל"הלל יפה" בבתי חולים עמיתים.
הבוקר נפתח ב"וולפסון" מרכז סימולציה לטיפול בחולי קורונה שבו יתודרכו הצוותים המטפלים במיוחד בכל הנוגע לפעולות הנשמה. את המרכז תוביל ד"ר גילה מאירסון, מנהלת המחלקה לרפואה דחופה בילדים. בסוף השבוע התקיים קורס מיוחד על הנשמת חולי קורונה בהובלת ד"ר אריה סורוקסקי, מנהל המחלקות לטיפול נמרץ, ונקבעה תכנית ההכשרה. כן נבנו תחנות הסימולציה לתרגול.